Instituto Neozelandés d'Artes y Oficios Maorís

L'Instituto Neozelandés d'Artes y Oficios Maorís (oficialment en anglés New Zealand Māori Arts and Crafts Institute) abreviau como NZMACI ye una institución ubierta en 1967 en Rotorua, Nueva Zelanda ta mirar d'impedir a perdua d'as artes tradicionals maorís.  En 1926 Sir Āpirana Ngata establió en Rotorua una primera Escuela d'Artes y Oficios Maorís y anyos dimpués una nueva escuela continó en o mesmo puesto con a mesma faina de conservación d'a cultura artistica maorí. A localización d'a escuela en Whakarewarewa permite facilment l'acceso a la lucrativa industria turistica, que contina estando una substancial fuent d'ingresos.

Historia
A escuela fue establida en 1926 por Āpirana Ngata, por ixas envueltas miembro d'o parlamento representando a os maorís orientals, que incluyiban a zona de Rotorua. A escuela s'enfocó en a conservación y amostranza d'as artes y culturas maorís tradicionals. Yera situada amán d'o campo de guéisers de Whakarewarewa chunto a la ciudat de Rotorua, un puesto d'importancia turistica.

A Lei d'o Instituto d'Artes y Oficios Maorís de Rotorua de 1963 establió a escuela como entidat legal y fue refirmada por a Enmienda de Lei d'o Instituto d'Artes y Oficios Maorís de Nueva Zelanda de 1967 que fació que pasase d'estar una institución local a nacional,  quitando as referencias a Rotorua. Dimpués cambió a escritura d'a palabra Maori por Māori en o nombre oficial ta adaptar-la a la fonetica d'o idioma maorí.

Dende o renaiximiento maorí d'os anyos 1980 y 1990, as tradicions maorís han teniu mas impacto en l'arte contemporanio de Nueva Zelanda, fendo cada vegada mas difusas en iste país as linias entre os termins arte y arte maorí.

O  Instituto fue renombrau como Te Puia en 2005 y contina estando una important atracción turistica en Rotorua.

Referencias

Categoría:Cultura maorí
Categoría:Museus de Nueva Zelanda